Näkymä Akasakaan vuonna 2018
KarttaAkasaka (Tokio)
**Akasaka** (jap. 赤坂) on Tokion alue ja kaupunginosa Minaton erillisalueella. Akasakan alue käsittää Minaton pohjoisosan, joka muodosti vuoteen 1947 saakka yhdessä Aoyaman alueen kanssa Tokion kaupungin Akasaka-kun suuralueen. Akasaka sijaitsee Yamanoten ylänköalueella ja oli historiallisesti sotilasluokan asuinaluetta ja temppelikaupunkia. Nykyisin siellä on muun muassa liikealueita, korkealuokkaisia asuinalueita, toimistorakennuksia, hotelleja ja pyhäkköjä. Alueen eteläreunalla on suuri Tokyo Midtown -rakennuskompleksi pilvenpiirtäjineen, pohjoisosassa valtion vierastalona toimiva Akasakan palatsi.

Akasaka tarkoittaa myös Akasakan aluetta suppeampaa kaupunginosaa, joka sijaitsee Roppongin pohjois- ja Nagatachōn eteläpuolella alueen itäosassa. Kaupunginosa on rakentunut Akasakan metroaseman ympärille.

Historia
--------

Vielä 1500-luvulla Akasakan seutu oli harvaan asuttua metsää ja peltoa. Kaupunginosan nimi merkitsee kirjaimellisesti ’punaista rinnettä’, ja sen alkuperästä on useita eri teorioita. Sen on väitetty olevan peräisin mäen päällä olleesta punaisesta maaperästä, tai kankaanvärjääjien rinteen varrelle ripustamista punaisista kankaista. Erään teorian mukaan nimi olisi peräisin Kinokunin rinteeltä, jonka yläpäässä kasvoi *Rubia argyi* -mataraa (*akane*). Tätä mäkeä olisi ryhdytty kutsumaan Akaneyamaksi (赤根山) ja sille nousevaa rinnettä Akasakaksi. Nimi esiintyy ensimmäisen kerran vuoden 1657 kartassa. Koska se on kuitenkin merkitty nykyisen Chiyodan erillisalueen puolelle, se saattoi alun perin viitata Kōjimachin kaupunginosaan nousevaan rinteeseen.

Edo-kaudella 1600–1800-luvuilla Akasakan seudulla oli lähinnä sotilasluokan kuten daimioiden residenssejä ja temppeleitä. Osassa aluetta oli kuitenkin myös kaupunkimaisempaa asutusta. Meiji-restauraation jälkeen 1800-luvun lopulla Akasakasta ja läheisestä Aoyaman alueesta muodostettiin Akasaka-kun suuralue, ja vanhoja daimioille kuuluneita maita otettiin uuteen käyttöön. Alueen pohjoisosaan Kishūn Tokugawa-suvun maille rakennettiin Akasakan palatsi, Matsuen, Yamagan ja Yamaguchin daimiokuntien maille taas keisarillisen Japanin armeijan tukikohta.

Toisen maailmansodan jälkeen vuonna 1947 Akasaka-kun suuralue liitettiin uuteen Minaton erillisalueeseen. Kaikki suuralueeseen kuuluneet kaupunginosat nimettiin uudelleen antamalla niille etuliite "Akasaka-". Vuoden 1966 kaupunginosauudistuksessa muodostettiin nykyiset Akasakan ja Moto-Akasakan kaupunginosat liittämällä yhteen näitä pienempiä ja vanhempia kaupunginosia.

Japanin armeijalle kuuluneita alueita on sittemmin otettu siviilikäyttöön. Tällaiselle alueelle valmistui vuonna 2007 suuri Tokyo Midtown -rakennushanke ostoskesuksineen ja taidemuseoineen. Midtown Tower -pilvenpiirtäjä oli joitakin vuosia kaupungin korkein rakennus. Roppongin kaupunginosan vieressä sijaitsevana korttelina Tokyo Midtown on osa Roppongin alueen laajempaa uudelleenkehittämistä.

* Akasakan keisaripuita sateella, Utagawa Hiroshige II:n puupiirros*Akasakan keisaripuita sateella*, Utagawa Hiroshige II:n puupiirros
* Akasakan palatsi vuonna 1911Akasakan palatsi vuonna 1911
* Katunäkymä Akasaka-mitsuken läheltä vuonna 1973Katunäkymä Akasaka-mitsuken läheltä vuonna 1973
* Akasaka illalla vuonna 2017Akasaka illalla vuonna 2017

Kaupunkikuva ja rakennukset
---------------------------

### Akasakan alue

Etualalla Akasakan kaupunginosa, keskellä Akasakan keisarillinen alue ja Akasakan palatsi
Akasakan alueeseen voidaan laskea kuuluvaksi ne kaupunginosat, jotka muodostivat Aoyaman ohella aiemman Tokion kaupungin Akasaka-kun suuralueen. Alue koostui alun perin lukuisista pienemmistä kaupunginosista, mutta ne yhdistettiin 1960-luvulla Akasakan ja Moto-Akasakan kaupunginosiksi. Kaupunginosat erottaa toisistaan pääkatu Aoyama-dōri. Sen eteläpuolella sijaitseva Akasakan kaupunginosa on tiheään rakennettua aluetta, kun taas pohjoispuolella sijaitsevaan Moto-Akasakaan kuuluvat Akasakan palatsi sekä siihen liittyvä laaja ja puistomainen Akasakan keisarillinen alue (*Akasaka goyōchi*).

Minaton erillisalueen hallinnossa Akasaka muodostaa oman alueensa (*Akasaka-chiku*), jota hallinnoi Akasakan alueen yleistoimisto (赤坂地区総合支所, *Akasaka-chiku sōgōshijo*). Tähän alueeseen kuuluu myös Aoyaman seutu.

### Akasakan kaupunginosa

Akasaka-dōri-katu
Akasakan kaupunginosan pinta-ala on 1,34 neliökilometriä. Se jakautuu yhdeksään osa-alueeseen, jotka on numeroitu Akasaka 1-chōme–Akasaka 9-chōme. Niissä on yhteensä 19 134 asukasta (marraskuussa 2022). Kaupunginosan väestötiheys on siten noin 14 300 asukasta neliökilometrillä. Naapurikaupunginosia ovat pohjoisessa Moto-Akasaka, idässä Nagatachō, Kasumigaseki ja Toranomon, etelässä Roppongi ja lännessä Minami-Aoyama. Kaupunginosan läpi kulkee lounaasta koilliseen Akasaka-dōri-katu, jonka varrella Akasakan metroasema sijaitsee. Pohjoisreunalla on Akasaka-mitsuken vilkas liikenteellinen solmukohta, jonka ympäristössä on paljon ravintoloita ja yökerhoja, eteläreunalla Roppongin vieressä Tokyo Midtown -pilvenpiirtäjäkompleksi.

Akasaka tunnetaan hienostuneena ostos- ja ravintola-alueena, joka on liikemiesten, poliitikkojen ja julkisuuden henkilöiden suosiossa. Kaupallinen toiminta on keskittynyt pääkatujen varsille, kun taas rauhallisemmilla sivukaduilla on asuinrakennuksia, ravintoloita ja hotelleja. Akasakan metroaseman vierellä on suuri Akasaca Sacas -liikekompleksi, jonka yhteydessä sijaitsee myös televisioyhtiö Tokyo Broadcasting Systemin (TBS) studio. Kaupunginosassa toimii myös useita suurlähetystöjä, kuten Yhdysvaltojen Japanin-suurlähetystö ja Kanadan Japanin-suurlähetystö.

Akasakassa on joitakin merkittäviä šintolaisia pyhäköitä, kuten Akasaka Hikawa-jinja ja Nogi-zaka-kadun varrella sijaitseva Nogi-jinja, jossa palvotaan kenraali Maresuke Nogia. Nogi teki vaimonsa kanssa itsemurhan (*seppuku*) keisari Meijin kuoleman jälkeen. Aoyama-dōrin varrella on 1900-luvun alussa pääministerinä toimineen Takahashi Korekiyon mukaan nimetty puisto, joka on perustettu hänen entisen asuintalonsa paikalle. Roppongin kaupunginosa tunnetaan museokeskittymänä, ja sen vieressä sijaitsevan Tokyo Midtownin yhteydessä toimivatkin Suntory-taidemuseo ja 21\_21 Design Sight -näyttelykeskus. Roppongin puolelle ulottuu myös Ark Hills -pilvenpiirtäjäalue, joka sijaitsee Akasakan koillisosassa Akasaka 1-chōmen osa-alueella.

* Midtown TowerMidtown Tower
* Tokyo Midtownin ulkoaluettaTokyo Midtownin ulkoaluetta
* Akasakan ravintoloita illallaAkasakan ravintoloita illalla
* Sōgetsu Hall -monitoimisaliSōgetsu Hall -monitoimisali

* Akasaka Hikawa-jinjan torii-porttiAkasaka Hikawa-jinjan torii-portti
* Nogi-jinjaNogi-jinja
* TBS-televisioyhtiön studioTBS-televisioyhtiön studio
* Yhdysvaltain Japanin-suurlähetystöYhdysvaltain Japanin-suurlähetystö

Liikenne
--------

Akasakan metroaseman sisäänkäynti
Akasakan aluetta palvelee usea Tokion metron linja. Alueen läpi kulkee Tōkyō metron liikennöimä Chiyoda-linja, joka pysähtyy Akasakan metroasemalla Akasakan kaupunginosan keskellä. Muut metrolinjat käyttävät asemia alueen reunamilla. Pohjoisessa Nagatachōn rajalla sijaitsevat Akasaka-mitsuken metroasema, jota käyttävät Ginza-linja ja Marunouchi-linja, Nagatachōn metroasema, jota käyttävät Hanzōmon-linja, Nanboku-linja ja Yūrakuchō-linja, sekä Tameike-sannōn metroasema, jolla pysähtyvät Ginza-linja ja Nanboku-linja. Etelässä Roppongin ja Aoyaman rajalla sijaitsevat Nogizakan metroasema, jota käyttää Chiyoda-linja, ja Roppongin metroasema, jota käyttää Toei-metron Ōedo-linja.

Lähteet
-------

1. 1 2 3 4  百科事典マイペディア / ブリタニカ国際大百科事典 小項目事典 / 世界大百科事典 第２版: 赤坂 Kotobank. Viitattu 20.11.2022.
2. 1 2 3 4 5  日本大百科全書(ニッポニカ): 赤坂（東京都） Kotobank. Viitattu 20.11.2022.
3. 1 2 3 4 5 6  日本地図 東京都 港区 赤坂５丁目 Mapion. Viitattu 20.11.2022.
4. 1 2 3 4  赤坂（あかさか） Minato City. Viitattu 21.11.2022.
5. 1 2  元赤坂（もとあかさか） Minato City. Viitattu 21.11.2022.
6. 1 2  Roppongi japan-guide.com. Viitattu 21.11.2022.
7. 1 2 3 4  赤坂地域まちづくり構想（地元案）令和３（２０２１）年３月 赤坂地域まちづくり構想検討会／赤坂地域まちづくり構想検討会分科会. Viitattu 22.11.2022.
8. ↑  平成27年国勢調査 東京都区市町村町丁別報告 港区 東京都総務局統計部. Viitattu 20.11.2022.
9. ↑  各月1日現在の各総合支所管内別の町丁目別人口・世帯数（平成14年～令和4年） > 赤坂地区総合支所管内 > 2022年（令和4年） > 2022年（令和4年）11月 Minato City. Viitattu 20.11.2022.
10. 1 2  Akasaka - a guide to best things to do & best places to go Tokyo Convention & Visitors Bureau. Viitattu 22.11.2022.
11. ↑  日本大百科全書 / ブリタニカ国際大百科事典 小項目事典 / 百科事典マイペディア: 六本木 Kotobank. Viitattu 16.11.2022.

Aiheesta muualla
----------------

* Kuvia tai muita tiedostoja aiheesta **Akasaka** Wikimedia Commonsissa

  


|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Minaton erillisalue |
| --- |
|  |
| Akasakan alue | 
* Akasaka
* Kita-Aoyama
* Minami-Aoyama
* Moto-Akasaka

 | Minaton symboli |
|  |
| Azabun alue | 
* Azabu-Jūban
* Azabu-Mamianachō
* Azabu-Nagasakachō
* Azabudai
* Higashi-Azabu
* Minami-Azabu
* Moto-Azabu
* Nishi-Azabu
* Roppongi

 |
|  |
| Shiban alue | 
* Atago
* Hamamatsuchō
* Higashi-Shinbashi
* Kaigan (1-chōme)
* Mita (1–3-chōme)
* Nishi-Shinbashi
* Shiba
* Shiba-Daimon
* Shiba-kōen
* Shinbashi
* Toranomon

 |
|  |
| Shibauran–Kōnanin alue | 
* Daiba
* Kaigan (2–3-chōme)
* Kōnan
* Shibaura

 |
|  |
| Takanawan alue | 
* Mita (4–5-chōme)
* Shirokane
* Shirokanedai
* Takanawa

 |

 |